Comença l’Escola d’Estiu 2022 a la Casa de Cultura
2025-07-24

El clàssic per antonomàsia de l’oci i la diversió infantil de tots els estius a Burjassot ha desembarcat, aquest matí (22-06-2022), a l’Auditori de la Casa de Cultura. Allí, prop d’un centenar de xiquets i xiquetes han començat la seua particular aventura a l’Escola d’Estiu 2022, organitzada per l’Ajuntament de Burjassot, des de l’àrea de Cultura i Joventut, dirigida per Estefanía Ballesteros i Javier Naharros.

Els monitors i monitores al capdavant d’aquest projecte municipal d’oci i temps lliure per als escolars que ja estan de vacances han rebut als xiquets i xiquetes amb diferents animacions per a, a continuació, organitzar els grups en què els menuts participaran en les activitats programades. Ni l’alcalde, Rafa García, ni el regidor de cultura Javier Naharros han volgut perdre’s aquest tret d’eixida a tot un mes carregat d’aprenentatge, diversió i experiències que ofereix l’Escola d’Estiu, la Summer School i l’Escola de Setembre. Al llarg de les setmanes, aniran incorporant-se més xiquets i xiquetes a aquesta iniciativa municipal que, un any més, ha aconseguit esgotar les places.